|  |  |  |
| --- | --- | --- |
| **Memoreringsstrategier** | | |
| Memoreringsstrategier er strategier med formål å hente ut og huske informasjonen som er gitt i teksten | | |
| **Type strategi** | **Beskrivelse av strategi** | **Eksempel**  knyttet til tekstoppgaver |
| Aktiv lytting | Å lytte aktivt innebærer å lytte til at noen andre leser en tekst. Dette kan bidra til at elevene enklere kan hente ut informasjon og memorere tekstens handling. | Lytte til at noen leser deler av eller en del av en tekstoppgave for å huske innholdet. |
| Gjenfortelling | Å gjenfortelle innebærer å repetere  eller gjengi tekstinnhold for å memorere og/eller hente ut relevant informasjon. Om elevene derimot gjenforteller teksten uten å ha teksten foran seg, er dette en form for oppsummering som kan bidra til å skape mening. En slik gjenfortelling anses som en fordypningsstrategi. | Gjenforteller deler av eller hele tekstoppgaven for å huske hva den handler om. |
| Grafiske diagram | Organisering av informasjon i diagram for å huske. Om organiseringen knytter informasjonen sammen og skaper mening, fungerer den også som fordypningsstrategi. Eksempler på diagram er tabeller, tankekart, rubrikker osv | Setter inn informasjonen i tekstoppgaven enten i et gitt diagram (for eksempel en gitt tabell) eller lager diagrammet eller tabellen selv. |
| Høytlesing | Høytlesing handler om å bruke stemmen til å lydere ordene i verbalteksten. Ved å lese høyt kan elevene enklere huske innholdet i teksten, samt finne relevant informasjon.  Høytlesing kan også foregå uten stemme. Indre tale, men man leser da bevisst ord for ord og «sier de mentalt». | Lese deler av eller en hel tekstoppgave høyt eller internt ord for ord for å huske relevant innhold. |
| Ikke-lineær lesing | Ikke-lineær lesing brukes ofte til lesing av sammensatte tekster. Ikke-lineær lesing handler om å flytte øynene mellom de ulike modalitetene i teksten og ikke kun lese verbalteksten i rett linje. Det kan også handle om å gjøre lengre stopp i lesingen, for å hoppe tilbake i teksten. Fungerer som fordypningsstrategi når informasjonen i de forskjellige modalitene bindes sammen. | Flytter øynene fram og tilbake når oppgaven leses. Leser deler flere ganger for å memorere. Sjekker evt andre modaliteter enn verbalteksten. |
| Lese på nytt | Leser hele eller deler av teksten på nytt. | Leser deler av eller hele verbaldelen av en tekstoppgave på nytt. |
| Letelesing | Leter i teksten etter noe man tenker er viktig å huske. | Leter i tekstoppgaven etter tall og essensielle ord. |
| Notater | Noterer det som oppleves som viktig å huske. Dersom det bevist velges ut det som er viktig informasjon, ses dette på som fordypningsstrategi. Notater handler om avskrift for å memorere. | Skriver ned det som oppleves som viktig å huske i tekstoppgaven. Handler ofte om å skrive ned tall eller gjøre avskrift av deler av oppgaven. |
| Peking/understreking | Peker på eller understreker deler av teksten for å huske. Understreking handler om å streke under ord, tall eller setninger uten å endre tekstinnholdet. Understrekingen kan også skje mentalt (altså uten fysisk tegn) – man fester seg ved visse ord eller tegn. Understreking kan bidra til at man enklere henter ut og memorerer innholdet i teksten. | Peker på eller streker under det som oppleves som viktig å huskes i oppgaven. Det kan for eksempel være deler av en tegning eller et ord i teksten. |
| Skumlesing/  skape overblikk | Å skumlese en tekst handler om å få et overblikk. Overblikket kan skaffes gjennom å for eksempel raskt lese gjennom teksten for å lete etter bestemte ord og temaer. Før lesing kan elevene også se på eventuelle overskrifter og bilder. | Kikke raskt over tekstoppgaven. Hvilke typer tall er det her. Er det noen andre modaliteter som kan fortelle noe om hva oppgaven handler om – for eksempel ett bilde. Har overskriften på oppgaven noen hint til hva den handler om? |

|  |  |  |
| --- | --- | --- |
| **Fordypningsstrategier** | | |
| Fordypningsstrategier er strategier som bidrar til å skape mening fra en tekst ved å relatere ny informasjon til tidligere kunnskap eller reflektere over hvordan informasjonen kan brukes i nye sammenhenger. | | |
| **Type strategi** | **Beskrivelse av strategi** | **Eksempel** |
| Aktivere forkunnskaper | Å aktivisere forkunnskaper handler om å relatere til tidligere kunnskaper knyttet til innholdet i teksten eller konteksten teksten leses i. Strategien kan bidra til at elevene skaper mening med teksten. I tillegg kan de trekke slutninger som ikke eksplisitt står i teksten. | Når man leser en tekstoppgave, kan det handle om hva jeg vet om konteksten i oppgaven, men det kan også handle om hva enkeltord gjerne betyr i konteksten oppgaven handler om. Det kan også handle om å konteksten slike oppgaver er skrevet i. |
| Forutsi/stille hypoteser | Å forutsi eller stille hypoteser handler om å (kvalifisert) gjette på hva som kommer til på å skje videre i teksten de ennå ikke har lest. De skaper mening underveis ved å stille hypoteser til fortsettelsen. Dette kan også fungere som en kontrollstrategi dersom det benyttes til å vurdere egen forståelse eller strategibruk. | Dette kan for eksempel handle om å, ut fra det man allerede har lest, gjette på hva tekstoppgaven vil spørre om, før man har lest spørsmålet. |
| Identifisere tekststruktur | Å identifisere tekststruktur innebærer å gjenkjenne en teksts struktur og tekstens oppbygging. Denne strategien kan gjøre det enklere å hente ut relevant informasjon i en tekst. | En tekstoppgave har som oftest et spørsmål helt til slutt. Dersom man har svaralternativer kan det også være elementer som observeres og som innvirker på lesingen.  Det kan også handle om å identifisere om det er noen andre modaliteter som trengs for å løse oppgave (for eksempel en tabell eller en graf). |
| Informasjons-søking | Informasjonssøking går ut på å søke opp noe en lurer på eller ikke forstår fra ulike kilder. | Under lesing av tekstoppgaver kan det innebære å spørre noen om enkeltord eller deler av oppgaven. Eller søke opp informasjonen du trenger enten i en bok eller på nett. |
| Kontekstlesing | Kontekstlesing handler om å forstå ukjente ord og uttrykk ved å se på ordene rundt og sammenhengen de er i. Kontekstlesing kan bidra til å skape en dypere mening med innholdet i teksten. | Tekstoppgaver er ofte så meningstette at denne strategien ikke fungerer. Den kan benyttes til å forstå konteksten, dersom det er ord i konteksten som ikke forstås. Men ofte krever forståelse av tekstoppgaver forståelse av alle ord, og kontekstlesing er ofte en strategi som ikke fungerer. |
| Nærlesing | Å nærlese går ut på at eleven leser teksten grundig eller nøye som man ofte sier. Ved å lese ord for ord, eller setning for setning, kan elevene få en bedre forståelse av teksten. Nærlesing kan bidra til forståelse av innhold og detaljer.  Nærlesing er motstykket til skumlesing. Nærlesing kan forbindes med ikke-lineær lesing, men som fordypningsstrategi så leses nå teksten for å sette informasjon sammen og skape mening. | Å nærlese tekstoppgaver innebærer å stykke den opp i mindre bestanddeler og lese deler av grundig, for eksempel ord for ord eller setning for setning. Eller setning og så bilde, og så en ny setning osv. Det handler også om å forbinde mindre deler av teksten sammen med andre deler av teksten. For eksempel tall i teksten sammen med tall i en figur. |
| Oppsummering | Å oppsummere handler blant annet om å kunne gjenfortelle teksten viktigste innhold med egne ord. En oppsummering kan være både muntlig og skriftlig. Når elevene lager egne oppsummeringer av tekster, kan det bidra til dybdeforståelse. | Å oppsummere en tekstoppgave kan være å fortelle om de viktigste opplysningene som skal til for å løse oppgaven og også om hva oppgaven er. |
| Organisering | Å organisere handler om å notere, tegne eller skrive på en slik måte at det forbinder viktig informasjon. Dette kan ses i sammenheng med notering, men forskjellen er at informasjonen som noteres nå er strategisk valgt ut og forbindes. | Det kan for eksempel handle om å notere tall i en gitt rekkefølge som gir sammenhengen mellom tallene eller for eksempel lage en tabell eller en annet form for diagram som strukturerer informasjonen i oppgaven. |
| Peking/  Understreking | Når peking eller understreking blir benyttet fordi man peker ut viktige elementer av teksten er det en fordypningsstrategi. Man noterer gjerne da mens man sortere eller plasserer informasjonen i henhold til hverandre. Eller peker i en gitt rekkefølge eller peke-holder (for eksempel peker og holder på ett tall for så peke på ett annet). | Bruker penn og streker under ord og tall som er viktige for å binde informasjonen sammen.  Peker og holder på ord og/eller tall som er viktige og som skal ses i sammenheng.  Noterer viktige ord og/eller tall i organisert form. |
| Sammenligne med andre tekster | Sammenligner teksten med andre tekster og benytter kunnskapen om den andre teksten til å skape mening i den nye. | Handler med tekstoppgaver om å kjenne igjen oppgavens struktur og knytte den sammen med strukturer i ander tekstoppgaver. Det handler for eksempel om å kjenne igjen additive og multiplikative strukturer. |
| Trekke slutninger | Å trekke slutninger er å skape mening mens man leser og konkludere samtidig. Det innebærer for eksempel at man stadfester eller avkrefter hypoteser man tidligere har stilt mens man leser. | Det kan i en tekstoppgave handle om at man bekrefter eller avkrefter at oppgaven handler om det man tidligere har forutsagt at den skal handle om. |
| Visualisering eller tegning | Tegner og visualiserer ved siden av lesingen med hensikt å skape mening i teksten og binde informasjon sammen. | Tegner en matematisk tegning ved siden av som trekker ut viktig informasjon av oppgaven og er med på å skape et mentalt bilde av situasjonen. |

|  |  |  |
| --- | --- | --- |
| **Kontrollstrategier** | | |
| Kontrollstrategier er strategier som hjelper med å overvåke egen leseprosess, kontrollere egen leseforståelse og egen bruk av lesestrategier. | | |
| **Type strategi** | **Beskrivelse av strategi** | **Eksempel** |
| Lesebestillinger/  Stille og besvare spørsmål | Å stille spørsmål innebærer å formulere spørsmål til teksten og lese med dette spørsmålet i tankene. Spørsmålene kan blant annet dreie seg om noe elevene ikke forstår i teksten under lesing, og som de senere forsøker å finne svar på.  En lesebestilling er et spørsmål som man skal forsøke å finne svar på mens man leser hele teksten eller deler av teksten på nytt. | Tekstoppgaver leses ofte mange ganger med mange forskjellige lesebestillinger. Typen lesebestilling avhenger av hvor man er i prosessen. I tidlig fase handler det gjerne om hva oppgaven handler om og hva man skal gjøre. Hva slags kontekst er dette og hva slags matematikk skal tas i bruk? I neste fase kan det handle om hva som er viktige begreper og tall. For eksempel Hvilken informasjon er det lurt å notere ned? Mens i siste fase kan det handle om å ettersjekke at man har fått med seg det relevante og alle relevante opplysninger. Eller sjekke at et eventuelt svar passer sammen med teksten. Fasene kommer sjelden helt kronologisk etter hverandre slik det er beskrevet her. |
| Klargjøre | Å klargjøre handler om å velge å lese noe på nytt eller ta i bruk en annen strategi når noe er uklart. Det handler altså om å klargjøre egen forståelse og velge en ny lesestrategi som skal være med på å skape mening. | I en tekstoppgave handler det om å stoppe opp når man merker man ikke forstår og velge en strategi for å løse opp i mangelen på forståelse. Det kan for eksempel handle om å lese på nytt til der du stoppet, mens man tegner eller noterer. |
| Kontrollere | Å kontrollere handler om å overvåke egen lesing slik at man kan iverksette klargjøre om man merker at man ikke har forstått. | Kontrollerer underveis i lesingen: Har jeg forstått informasjonen riktig nå? |
| Målsetting | Målsetting handler om å sette seg mål for lesingen og reflekterer over hvorfor man skal lese det man leser. Det handler også om å kontrollere om man når målet med lesingen. | Under arbeid med en tekstoppgave leser man tekstoppgaven mange ganger med ulikt mål. Først med mål om å forstå oppgaven. Siden med mål om å sjekke om man har forstått riktig og gjerne til slutt med mål om å sjekke om oppgaven er riktig løst. Målsetting henger sterkt sammen med lesebestillinger. |
| Selvregulering | Sette sammen strategiene kontrollere, klargjøre og målsetning. Det handler altså om å samtidig ha et klart mål for lesingen, overvåke lesingen og vurdere å ta i bruk og forberede egnede lesestrategier og vurdere om målet med lesingen er nådd. | Både setter mål for lesingen av tekstoppgaven, kontrollerer forståelsen av tekstoppgaven samt setter inn tiltak ved mangel på forståelse og oppnåelse av mål. |
| Vanskelige deler | Håndtering av vanskelige deler i en tekst handler om at elevene vurderer hvilke deler av teksten som er vanskelig. Strategien er blant annet viktig for å planlegge egen lesing og om iverksetting av andre lesestrategier er nødvendig for å skape mening i teksten. | Skille ut deler av oppgaven som er vanskelig å forstå. Det kan for eksempel handle om begreper eller sammenhenger som ikke er forstått og iverksetting av lesestrategier for å oppklare. For eksempel å spørre eller søke opp informasjon. |
| Viktige deler | Å ha fokus på viktige deler innebærer at elevene er metakognitivt bevisste på de deler av teksten som er viktige, som for eksempel relevans for leseoppgaven og de mest meningsbærende delene av teksten. | I en tekstoppgave kan det handle om å skille mellom informasjonen i oppgaven som er relevant og den som ikke er relevant. |